Nuorten arkkitehtien kansainvälinen Europan 13 -arkkitehtuurikilpailu käynnistyy tänään. Kilpailussa on mukana lähes 50 kohdetta eri puolilla Eurooppaa. Jyväskylässä suunnitelmia tehdään Kortepohjan keskustan ja ylioppilaskylän alueelle. Muut Suomen kilpailukohteet sijaitsevat Espoossa ja Seinäjoella.

Joka toinen vuosi järjestettävä Europan 13 - arkkitehtikilpailu on vuosien varrella kasvanut maailman laajimmaksi arkkitehtuurikilpailuksi. Siihen rekisteröityy lähes kymmenen tuhatta suunnittelijaa ympäri maailman.

Kilpailu on suunnattu alle 40-vuotiaille arkkitehtuurin ja kaupunkisuunnittelun ammattilaisille.

- Perinteisten suunnitteluratkaisujen lisäksi kilpailijoiden toivotaan pohtivan, millaisia tulevaisuuden kaupungit ovat, ja esittävän ideoita siitä, miten kaupungit pystyvät mukautumaan tulevaisuuden haasteisiin. Kilpailuprosessin aikana järjestetään kolme kansainvälistä foorumia, joissa kilpailujen järjestäjät ja palkitut suunnittelijat kokoontuvat keskustelemaan kaupunkisuunnittelun teemoista, Europan Finlandin pääsihteeri Mari Koskinen sanoo.

Kortepohja kaipaa uusia palveluja, 1960-luvun henkeä kunnioittaen

Jyväskylän Kortepohja on yksi arkkitehtuurikilpailun kohteista. Sitä esitellään nuorille arkkitehdeille edustavana esimerkknä 1960-luvun kaupunkisuunnittelusta ja elementtirakentamisesta.

Kilpailulla etsitään ratkaisuja alueen tiivistämiseksi mm. suuria parkkipaikka-alueita karsimalla. Elävyyttä haetaan myös rakennusten käyttötarkoituksia monipuolistamalla ja uudistamalla alueen kaupallisia palveluja. Elinkaarensa päähän tulleen ostoskeskuksen kohtalo pitää ratkaista.

Keskeistä on toteuttaa tiivistämistä alueen alkuperäistä henkeä kunnioittaen.

Otaniemeen asuntoja Aallon hengessä, Seinäjoella joutomaa osaksi kaupunkikeskustaa

Jyväskylän Kortepohjan lisäksi Suomen kilpailukohteita on Espoon Otaniemessä ja Seinäjoella.

Otaniemi etsii ideoita asunto- ja toimistorakentamisen sijoittamiseksi Alvar Aallon suunnitteleman kampusalueen tuntumaan. Alueen lähellä sijaitsee arvokas Natura-alue. Kilpailulla haetaankin innovatiivisia tapoja alueen tiivistämiseksi luontoalueita häiritsemättä.

Seinäjoen kilpailualueena on rautatieaseman ja vanhan ratapihan muodostama alue, joka on keskeisestä sijainnistaan huolimatta ajautunut kaupunkiympäristöstä irralliseksi joutomaaksi. Kilpailulla haetaan ideoita alueen monipuoliselle liitettämiseksi luontevaksi osaksi Seinäjoen keskustaa.

Parhaat ehdotukset julistetaan joulukuussa

Nuoret arkkitehdit voivat valita kohteista yhden tai useampia, joihin he jättävät ehdotuksensa. Kuhunkin maahan saa tehdä vain yhden ehdotuksen.

Kilpailusuunnitelmien tulee olla valmiita kesäkuun loppuun mennessä. Suomessa kilpailua koordinoi Suomen Arkkitehtiliitto SAFA. Joka maassa kansallinen palkintolautakunta arvostelee kyseisen maan kohteisiin tehdyt ehdotukset. Voittajat julkistetaaan joulukuun alussa.